Diari Oficial de la Generalitat Valenciana


Sumari del DOGV 9754, del 28-12-2023 (2023/13625)

RESOLUCIÓ de 21 de desembre de 2023, de la presidenta de l'Institut Valencià de Competitivitat Empresarial (IVACE), per la qual es modifica la Resolució de 3 de novembre de 2021, del president de l'IVACE, per la qual s'aprova la convocatòria d'expressions d'interés dins del Programa MOVES III-Comunitat Valenciana, Pla de recuperació, transformació i resiliència europeu.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9754

Data del DOGV
:   28-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/13952


Data del document
:   21-12-2023

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * Institut Valencià de Competitivitat Empresarial

RESOLUCIÓ de 21 de desembre de 2023, de la presidenta de l'Institut Valencià de Competitivitat Empresarial (IVACE), per la qual es modifica la Resolució de 3 de novembre de 2021, del president de l'IVACE, per la qual s'aprova la convocatòria d'expressions d'interés dins del Programa MOVES III-Comunitat Valenciana, Pla de recuperació, transformació i resiliència europeu. [2023/13403]  
  
Mitjançant el Reial decret 266/2021, de 13 d'abril, pel qual es regulen programes d'incentius lligats a la mobilitat elèctrica (MOVES III) en el marc del Pla de recuperació, transformació i resiliència europeu, s'establixen les bases reguladores d'aquests subvencions, i es preveu un model de col·laboració amb les comunitats autònomes perquè desenvolupen la tramitació i la gestió dels fons.  
El programa MOVES III incorpora dues actuacions de suport a la mobilitat susceptibles de ser subvencionables i que són les següents: actuació 1, «Adquisició de vehicles elèctrics endollables i de pila combustible», i actuació 2, «Implantació d'infraestructura de recàrrega de vehicles elèctrics». Dins d'eixe programa d'ajudes, es reserva una part del pressupost perquè les comunitats autònomes duguen a terme inversions directes en les actuacions esmentades.  
Mitjançant la Resolució de 3 de novembre de 2021, del president de l'Institut Valencià de Competitivitat Empresarial (IVACE), s'aprova la convocatòria d'expressions d'interés per a l'adquisició de vehicles elèctrics «endollables» i de pila combustible, i per a la implantació d'infraestructura de recàrrega en l'Administració de la Generalitat Valenciana, exercici 2021 (Programa MOVES III-Comunitat Valenciana), Pla de recuperació, transformació i resiliència europeu (DOGV 9219, 19.11.2021), posteriorment modificada mitjançant la Resolució de 19 de juny de 2023, del president de l'IVACE (DOGV 9631, 04.07.2023).  
  
Les ajudes recollides en l'esmentada convocatòria, quan els destinataris últims siguen persones jurídiques que acomplisquen alguna activitat econòmica i/o mercantil, estaran sotmeses als requisits i límits establits en el Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior, en aplicació dels articles 107 i 108 del Tractat; no obstant això, quan es done suport a activitats no econòmiques de determinats beneficiaris, que no suposen un avantatge econòmic per a una empresa, aquests ajudes queden excloses del principi d'incompatibilitat amb el mercat comú formulat en l'article 107 del Tractat de funcionament de la Unió Europea.  
La Comissió Europea ha publicat, amb data 30 de juny de 2023, el Reglament (UE) 2023/1315, de la Comissió, de 23 de juny de 2023, pel qual es modifica el Reglament (UE) núm. 651/2014, de la Comissió, de 17 de juny de 2014. Aquesta modificació recull diversos canvis en la regulació de les ajudes estatals a l'adquisició de vehicles zero emissions o vehicles nets i als punts de recàrrega elèctrica, que, en alguns casos, suposen una intensitat d'ajuda màxima diferent de la que establia la redacció anterior del reglament, vigent fins a aquesta modificació, i que és la que ha resultat aplicable en el marc del Reial decret 266/2021, de 13 d'abril.  
Amb tot això, es publica el Reial decret 821/2023, de 14 de novembre, pel qual s'adapta al marc europeu d'ajudes d'estat el Reial decret 266/2021, de 13 d'abril, pel qual s'aprova la concessió directa d'ajudes a les comunitats autònomes i a les ciutats de Ceuta i Melilla per a l'execució de programes d'incentius lligats a la mobilitat elèctrica (MOVES III) en el marc del Pla de recuperació, transformació i resiliència europeu, i s'amplia la seua vigència.  
Per tot això, es procedix a modificar la Resolució de 3 de novembre de 2021, del president de l'IVACE, per la qual s'aprova la convocatòria d'expressions d'interés per a l'adquisició de vehicles elèctrics «endollables» i de pila combustible, i per a la implantació d'infraestructura de recàrrega en l'Administració de la Generalitat Valenciana, exercici 2021 (Programa MOVES III-Comunitat Valenciana), Pla de recuperació, transformació i resiliència europeu, amb la finalitat d'adaptar l'esmentada convocatòria al nou marc normatiu.  
Per això, en virtut del que disposa l'article 4 del Reglament d'organització i funcionament de l'IVACE, aprovat mitjançant el Decret 4/2013, de 4 de gener, del Consell, modificat pel Decret 69/2014, de 16 de maig, del Consell, resolc:  
  
Article únic. Modificació de la Resolució de 3 de novembre de 2021, del president de l'Institut Valencià de Competitivitat Empresarial (IVACE), per la qual s'aprova la convocatòria d'expressions d'interés per a l'adquisició de vehicles elèctrics «endollables» i de pila combustible, i per a la implantació d'infraestructura de recàrrega en l'Administració de la Generalitat Valenciana, exercici 2021 (Programa MOVES III-Comunitat Valenciana), Pla de recuperació, transformació i resiliència europeu  
U. Es modifica l'apartat 1 de l'article 4, Quantia de les ajudes, que queda redactat de la manera següent:  
«1. Les ajudes que s'establixen en la present resolució tindran la consideració de subvenció, i estaran subjectes al Reglament (UE) núm. 2023/1315, de 23 de juny, de 2023, de la Comissió, pel qual es modifica el Reglament (UE) núm. 651/2014, de 17 de juny, de 2014, de la Comissió, pel qual es declaren determinades categories d'ajudes compatibles amb el mercat interior, en aplicació dels articles 107 i 108 del Tractat (DO L187/1, de 26.06.2014), i, en particular, als articles 36 bis i 36 ter de l'esmentat reglament, amb les excepcions que es recullen en l'apartat següent; no obstant això, en el cas que es done suport a activitats no econòmiques de determinats beneficiaris, que no suposen un avantatge econòmic per a una empresa, aquests ajudes queden excloses del principi d'incompatibilitat amb el mercat comú formulat en l'article 107 del Tractat de funcionament de la Unió Europea.»  
  
Dos. Es modifica l'apartat 1 de l'article 5, Cost subvencionable, que queda redactat de la manera següent:  
«5.1. Es considera cost subvencionable la inversió elegible del projecte, d'acord amb el que s'establix en l'article 36 bis i 36 ter del Reglament (UE) núm. 2023/1315, de 23 de juny, de 2023, de la Comissió, pel qual es modifica el Reglament (UE) núm. 651/2014, de 17 de juny, de 2014, de la Comissió. De la mateixa manera, per als beneficiaris les ajudes dels quals no es troben acollides a l'esmentat reglament, també es considerarà cost subvencionable la inversió elegible del projecte.»  
Tres. Se substituïx l'apartat b de l'article 5.2, Cost subvencionable, per l'apartat següent:  
«b) Per al Programa d'incentius 2 «Programa de suport al desplegament d'infraestructura de recàrrega: implantació d'infraestructura de recàrrega de vehicles elèctrics»: el projecte, l'obra civil, costos d'enginyeria i direcció d'obra, el cost de la infraestructura mateixa de recàrrega, la instal·lació o l'actualització de qualsevol element elèctric, inclòs el transformador, treballs de connexió a la xarxa de distribució, centres de seccionament i transformació i escomesa de tensió mitjana necessaris per a connectar la infraestructura de recàrrega a la xarxa o a la unitat de producció o emmagatzematge local d'electricitat, l'adequació de terrenys o carreteres, els costos d'instal·lació i costos per permisos relacionats i necessaris. Els costos de la unitat de producció renovable o emmagatzematge local per a generar o emmagatzemar l'energia elèctrica, si n'hi ha, seran elegibles únicament si estan exclusivament dedicats al punt de recàrrega i es poden considerar part de l'estació de recàrrega. La capacitat nominal de producció de la instal·lació de producció d'electricitat in situ no excedirà de la potència nominal o capacitat de proveïment de carburant màximes de la infraestructura de recàrrega a la qual estiga connectada. No podran ser elegibles, per tant, unitats de producció d'energia renovable connectades a la xarxa, encara que estiguen vinculades parcialment al punt de recàrrega. També es considerarà subvencionable, si n'hi ha, el sistema de pagament integrat en l'estació de recàrrega, la senyalització de les estacions de recàrrega i el sistema de gestió, control i seguretat.  
No es considera elegible la instal·lació de comptadors intel·ligents, que hauran de ser facilitats per les companyies elèctriques als consumidors (usuaris finals o gestors de recàrrega), generalment sota règim de lloguer.»  
Quatre. Es modifica el primer paràgraf de l'article 9, Termini de presentació de sol·licituds, que queda redactat de la manera següent:  
«El termini de presentació d'expressions d'interés que conté la sol·licitud d'ajuda a aquest programa començarà el 23 de novembre de 2021 i finalitzarà el 31 de juliol de 2024, termini a partir del qual no s'admetran més sol·licituds. No obstant això, si es produïx un esgotament del pressupost disponible abans del tancament del programa, les sol·licituds que es presenten fins a la data de finalització del termini de presentació de sol·licituds podran continuar registrant-se en llista de reserva provisional, i seran ateses per rigorós ordre d'entrada en cas que es produïsquen desestimacions, desistiments, renúncies o revocacions de les ajudes prèvies que pogueren alliberar pressupost, o en el cas d'augment o reajustament de la distribució pressupostària. Transcorreguda la data de tancament de programa, no es registraran més sol·licituds de reserva, encara que es produïsca amb posterioritat a aquesta un alliberament de crèdit pressupostari.»  
Cinc. Es modifica l'apartat 2 de l'article 14, Termini per a la realització i documentació justificativa de les inversions, que queda redactat de la manera següent:  
«2. Les entitats beneficiàries, en el termini de 12 mesos comptats des de l'endemà de la data d'adjudicació del contracte corresponent, han de justificar la realització de l'actuació objecte de subvenció. L'acreditació es farà de la manera que es fixe en la notificació de l'ajuda. Així mateix, la data per a publicar la licitació haurà de ser posterior al 9 d'abril de 2021 i anterior al 31 de juliol de 2024.»  
Sis. Es modifica l'últim guió de l'apartat m, de l'article 14.3, que queda redactat de la manera següent:  
«l) Certificat de la instal·lació signat per una persona física o jurídica autoritzada i registrada en l'òrgan competent de la Comunitat Valenciana, quan siga preceptiu. En el cas de recàrrega d'accés públic, ha d'acreditar que no discrimina l'accés a cap usuari, i que permet la recàrrega sense que medie un contracte entre operador del punt de recàrrega i usuari.»  
  
Disposició transitòria única. Aplicació de les modificacions introduïdes en la Resolució de 3 de novembre de 2021, del president de l'IVACE, després de l'entrada en vigor del Reial decret 821/2023, de 14 de novembre, pel qual s'adapta al marc europeu d'ajudes d'estat el Reial decret 266/2021, de 13 d'abril, pel qual s'aprova la concessió directa d'ajudes a les comunitats autònomes i a les ciutats de Ceuta i Melilla per a l'execució de programes d'incentius lligats a la mobilitat elèctrica (MOVES III) en el marc del Pla de recuperació, transformació i resiliència europeu, i s'amplia la seua vigència.  
  
Els requisits nous introduïts amb la present resolució de modificació seran aplicables a les resolucions de concessió que es dicten a partir de l'1 de gener de 2024.  
  
Disposició final única  
Aquesta resolució entrarà en vigor l'endemà de la publicació de l'extracte d'aquesta en el Diari Oficial de la Generalitat Valenciana (DOGV).  
  
Contra aquesta resolució, que posa fi a la via administrativa, s'hi podrà interposar, en el termini d'un mes, un recurs potestatiu de reposició davant de la presidenta de l'IVACE, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que es considere oportú.  
  
València, 21 de desembre de 2023.- La presidenta de l'IVACE: Nuria Montes de Diego.